එළඹෙන ශ්‍රී පාද වන්දනා සමයේ බැතිමතුන්ට මුහුණ දීමට සිදුවන අපහසුතාවන් හා අනාරක්ෂිතතාවන් මගහරවා ගත හැකි උපදෙස් මාලාවක් හැටන් පොලිස් අධිකාරී සමන් රත්නායක මහතා විසින් ලබා දෙයි.ශ්‍රී පාද වන්දනා සමය මේ උඳුවප් පොහෝ දිනයෙන් ආරම්භ වී ලබන වසරේ වෙසක් පොහෝ දිනයෙන් අවසන් වීමට නියමිතව ඇත.ඒ අනුව ශ්‍රී පාද වන්දනා සඳහා පැමිණෙන බැතිමතුන් හා එම වාහනවල රියැදුරන්ද ගමන ආරම්භයේ සිට අවසානය දක්වා මත්පැන් පානයෙන් තොරව සිටිය යුතු බවත් උචිත ඇඳුම් පැළදුම්වලින් සැරසී පැමිණෙන ලෙසත්, වාදක භාණ්ඩ මෙන්ම මත්පැන් ගෙන ඒමෙන් ද වැළැකී සිටින ලෙසත් ඉල්ලා සිටී.කුඩා දරුදැරියන් වන්දනා මාන කිරීමට කැඳවාගෙන ඒ මේදී ඔවුන්ගේ අනන්‍යතාව තහවුරු කර ගැනීමට හැකි තොරතුරක් සාක්කුවේ හෝ ආරක්ෂිත ස්ථානයක සටහන් කර තබා ගැනීම මගින් දරුවා අතරමංවීමකදී සොයා ගැනීමට පහසු වන බවද පොලිසිය පවසයි.ශ්‍රී පාද වන්දනාව සඳහා සති අන්තයේදී බැතිමතුන් රැගෙන විශාල වාහන සංඛ්‍යාවක් පැමිණෙන බැවින් එම වාහන හැටන්, නොර්වුඩ්, මස්කෙළිය හරහා නල්ලතන්නිය වෙත ළඟා වන ලෙසටත් වන්දනාව නිම කිරීමෙන් පසු එම වාහන මාවුස්සාකැලේ, නොර්ටන්බ්‍රිජ් හරහා හැටන් කොළඹ මාර්ගයට පැමිණ ගමන් කරන ලෙසටත් , විශේෂයෙන් දොර දෙකේ බස් රථ පමණක් හැටන් , නෝර්වූඩ්, මස්කෙළිය හරහා නල්ලතන්නියට ගොස් වන්දනාවෙන් පසු නැවත එම මාර්ගය ඔස්සේම ගම්බිම් බලා පිටත්වන ලෙසත් රියැදුරන්ගෙන් ඉල්ලා සිටී.වන්දනාමාන කටයුතු සදහා බැතිමතුන් දිය ඇළි, ගංඟා, ජලාශ ඇළ දොළවලින් දිය නෑමේදී සුදුසු ආරක්ෂිත ස්ථාන තෝරා ගන්නා ලෙසත් හඳුනානොගත් අනාරක්ෂිත ස්ථානවලින් දිය නෑමෙන් වැළැකී සිටින ලෙසත් පොලිසිය ඉල්ලා සිටී..